《高阳台 咏垂丝海棠》
清代·吕采芝

艳夺明霞，朗含仙露，风流旖旎天然。万缕垂垂，搓脂匀粉鲜妍。

啼痕不与秋红并，岂容它、蝶妒蜂怜。倩柔情、绾住春光，绾住华年。

依稀记得团圞景，对名花丽卉，共醉琼筵。憔悴而今，镜中青鬓成烟。

绿章旧事惊尘梦，尽销魂、几度缠绵。伴娇憨，芳草萋萋，莲叶田田。

作者简介：江苏阳湖人，字寿华。赵镛谟妻。早寡。工诗词。有《幽竹斋诗》、《秋笳词》。